b'\n_START_ARTICLE_\nMerivahingonlaskija\n_START_PARAGRAPH_\nMerivahingonlaskija on liikenne- ja viestint\xc3\xa4ministeri\xc3\xb6n alainen viranomainen, joka ratkoo merivakuutusasioita. Vanha virkanimitys on dispa\xc5\xa1\xc3\xb6\xc3\xb6ri. Kun haveri on tapahtunut, merivahingonlaskija arvioi vahingot ja vakuutuskorvaukset. Jos haverissa on useita osapuolia, h\xc3\xa4n arvioi, mik\xc3\xa4 osuus kullekin haveriosakkaalle tulee maksettavaksi yhteisess\xc3\xa4 haverissa kysymyksess\xc3\xa4 olevasta hankkeesta. H\xc3\xa4nen lausuntonsa voidaan vied\xc3\xa4 oikeuden k\xc3\xa4sitelt\xc3\xa4v\xc3\xa4ksi, mutta ilman merivahingonlaskijan korvausselvityst\xc3\xa4 vene- ja muita merivahinkoasioita ei oikeudessa k\xc3\xa4sitell\xc3\xa4._NEWLINE_Suomessa on vain yksi merivahingonlaskija. Teht\xc3\xa4v\xc3\xa4t m\xc3\xa4\xc3\xa4ritell\xc3\xa4\xc3\xa4n vuoden 1953 laissa, Laki merivahingonlaskijan korvausselvityksest\xc3\xa4 merivakuutusasioissa 10/53. Suomen merivahingonlaskijainstituutio k\xc3\xa4ynnistyi kasvaneen kauppamerenkulun my\xc3\xb6t\xc3\xa4 1851 keisari Nikolai I vahvistettua edellisen\xc3\xa4 vuonna kahden merivakuutusyhdistyksen s\xc3\xa4\xc3\xa4nn\xc3\xb6t ja m\xc3\xa4\xc3\xa4r\xc3\xa4tty\xc3\xa4, ett\xc3\xa4 n\xc3\xa4it\xc3\xa4 varten oli perustettava yksi merivahingonlaskijan toimi.   _NEWLINE_Suomen merivahingonlaskija on vuodesta 2015 l\xc3\xa4htien oikeustieteen tohtori Lauri Railas, ja h\xc3\xa4nen edelt\xc3\xa4j\xc3\xa4ns\xc3\xa4 oli vuosina 1997\xe2\x80\x932015 professori Hannu Honka. Aiemmin teht\xc3\xa4v\xc3\xa4ss\xc3\xa4 ovat toimineet professori Esko Hoppu vuosina 1982\xe2\x80\x931997 sek\xc3\xa4 professori Olof Riska 1965\xe2\x80\x931982.'